Tesla hæver prisen på Model S og X i USA, men tilføjer gratis supercharging og FSD

Tesla har justeret både priser og udstyrsniveau på sine to topmodeller, Model S og Model X i USA. Begge modeller stiger med 10.000 dollar, men får til gengæld en ny “Luxe Package” med som standard. Det betyder, at Full Self-Driving, Premium Connectivity og et fireårigt Premium Service-program nu følger med uden ekstra betaling. Derudover vender livstids gratis Supercharging tilbage – dog kun så længe bilen ikke anvendes til kommercielt brug, og det kan ikke overføres ved videresalg.

Full Self-Driving var tidligere prissat til 8.000 dollar og er stadig kun et niveau 2-assistentsystem, hvilket betyder, at føreren hele tiden skal være opmærksom og klar til at overtage kontrollen. Premium Service-programmet omfatter blandt andet udskiftning af filtre og viskerblade samt justering af hjul og rengøring af kameraer. Det er tjenester, som hidtil skulle tilkøbes separat.

Højere priser – men også mere udstyr

Med prisstigningen starter Model S nu ved 94.990 dollar (Plaid-versionen ved 109.990 dollar), mens Model X starter ved 99.990 dollar (Plaid ved 114.990 dollar). Omsat til danske forhold svarer det til godt og vel 70.000 kroner ekstra, før danske afgifter er lagt oveni. I Danmark sælges både Model S og Model X i øjeblikket udelukkende i fra laveret – det er ikke engang muligt at bestille en ny bil, der er kun demomodeller tilgængelig i de to modeltyper.

Selv med den nye udstyrspakke er Tesla fortsat presset af konkurrenterne, som de seneste måneder har lanceret nye elbiler i samme prisklasse. Særligt Mercedes og BMW har øget fokus på premium-segmentet, og deres modeller tilbyder allerede en række af de funktioner, Tesla nu gør standard. Det er derfor nærliggende at se ændringen som Teslas forsøg på at genvinde noget af den eksklusivitet, Model S og Model X har mistet i takt med, at teknologien er blevet udbredt.

Supercharging og gensalgsværdi

For danske kunder kan den nye livstids Supercharging der også er på de eksisterende biler på Teslas danske hjemmeside, vise sig at være en reel besparelse, især for dem der ofte kører lange ture ned gennem Tyskland og videre til resten af Europa. I det danske ladebillede er Teslas Supercharger-netværk stadig blandt de billigste og mest stabile, og muligheden for at lade gratis kan derfor påvirke den reelle totaløkonomi i positiv retning.

Det er dog vigtigt at bemærke, at gratis Supercharging ikke kan overføres til en ny ejer, hvis bilen videresælges. I Danmark, hvor mange købere forventer at kunne få en del af de oprindelige udgifter tilbage ved salg efter nogle år, kan det mindske gensalgsværdien. Tidligere var gratis Supercharging koblet til bilen og fulgte den videre til den næste ejer, men det gælder altså ikke længere.

Et forsøg på at repositionere modellerne

Tesla har i en periode oplevet faldende efterspørgsel på Model S og Model X, både i USA og i Europa. Begge modeller har fået mindre opdateringer, men ingen væsentlige nyheder, og interessen er i stigende grad flyttet til Model 3 og Model Y, som er både billigere og mere effektive i forhold til de danske afgifter, ligesom der har været mere markante opdateringer. Den nye Luxe Package kan derfor ses som et forsøg på at genoplive interessen og gøre topmodellerne mere attraktive for købere, der prioriterer fuldt udstyr frem for lav indstigningspris. Spørgsmålet er så, om den nye pakke kommer til Danmark på et senere tidspunkt.

Tesla forventes at implementere de nye priser og pakker i de europæiske markeder i løbet af de kommende uger. Om det så betyder at det bliver muligt igen at konfigurere en ny Model S eller X i Danmark, er endnu uklart.

Tesla hæver prisen på Model S og X i USA, men tilføjer gratis supercharging og FSD