Tesla opdaterer Model S og Model X i Danmark

Tesla har i dag præsenteret opdaterede versioner af Model S og Model X til det danske marked. De to biler får en række tekniske og designmæssige forbedringer, som ifølge pressemeddelelsen skal øge komfort, effektivitet og funktionalitet i hverdagen. Tesla er for tiden ramt af dårlige salg i store dele af verden, men i Danmark går især salget af den nye model Y godt. De nye udgaver af Model Y og 3 får Model S og X til at virke lidt bedagede – og det er så det, Tesla ændrer på nu.

De nye modeller kan bestilles nu, og de første leveringer ventes at finde sted i november.

Flere forbedringer i kabinen

Tesla fremhæver, at de opdaterede modeller har en mere støjsvag kabine end tidligere. Det skyldes blandt andet nye isoleringsmaterialer, ændret chassisdesign og lydabsorberende interiørmaterialer. Den aktive støjreduktion er samtidig blevet opdateret, så både vind- og vejstøj reduceres yderligere.

Kabinen får også dynamisk stemningsbelysning, og Model X får mere plads på tredje sæderække, især i skulderbredden. Ifølge producenten er der desuden anvendt nye materialer i interiøret, som skal forbedre oplevelsen af komfort.

Opdateret design og ny teknologi

Begge modeller får nye hjuldesigns – 19” og 21” til Model S og 20” og 22” til Model X. Derudover er der tilføjet flere tekniske funktioner, herunder en ny brugergrænseflade, kamera i frontpanelet, indikator for blinde vinkler og adaptive forlygter, der justerer lyset efter kørselsforholdene.

De opdaterede biler får også forbedret aerodynamik og nye dæk med lavere rullemodstand. Det bidrager til en længere rækkevidde og mere ensartet ydeevne under forskellige temperaturforhold.

Forbedret komfort og køreoplevelse

Affjedringen er blevet revideret for at give en mere jævn kørsel, og enkelte komponenter i ophænget er udskiftet for at optimere komfort og stabilitet. Tesla oplyser, at ændringerne skal give et bedre samspil mellem styring, acceleration og affjedring, især ved motorvejshastigheder.

Plaid-versionerne af Model S og Model X har fået yderligere justeringer. Det omfatter nyt frontpanel, frontsplitter, bagpanel og en kulfiberspoiler, der skal forbedre stabiliteten ved høje hastigheder.

Ydelse og rækkevidde

Model S har en opgivet rækkevidde på op til 744 kilometer (WLTP) med standard 19” hjul og accelererer fra 0 til 100 km/t på 3,2 sekunder. Den har en tophastighed på 240 km/t.

Plaid-versionen af Model S har en rækkevidde på 611 kilometer (WLTP) og en accelerationstid fra 0 til 100 km/t på 2,1 sekunder. Med et tilgængeligt carbon-keramisk bremsesæt kan tophastigheden øges til 322 km/t.

Model X har en rækkevidde på op til 600 kilometer (WLTP) og når 100 km/t på 3,9 sekunder, mens Plaid-versionen har en rækkevidde på 567 kilometer (WLTP) og klarer 0 til 100 km/t på 2,6 sekunder.

Begge modeller har firehjulstræk som standard og fås med flere hjulkonfigurationer afhængigt af udstyrspakken.

Priser og tilgængelighed

Model S fås i Danmark fra 1.090.000 kroner, mens Model X begynder ved 1.130.000 kroner. Begge kan konfigureres og bestilles online via Teslas hjemmeside. Leveringer til danske kunder forventes at begynde i november.

Tesla oplyser, at bilens første ejer får inkluderet ubegrænset gratis Supercharging og Premium Connectivity under ejerskabet.

Tesla opdaterer Model S og Model X i Danmark